*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*192. számú előterjesztés*

Bátaszék Város Önkormányzat Képviselő-testületének 2023. november 22-én

15 órakor megtartandó ülésére

Tájékoztató a Bátaszékért Marketing Nonprofit Kft. 2023. évi 1-9 havi gazdálkodásának helyzetéről

|  |
| --- |
| **Előterjesztő:** Bencze Diána ügyvezető  **Készítette:** Bencze Diána ügyvezető  **Törvényességi ellenőrzést végezte: -**  **Tárgyalja:**  Felügyelő Bizottság  KOIS Bizottság 2023.11.20.  PG Bizottság 2023.11.21. |

**Tisztelt Képviselő-testület!**

A 2023. év feladatai csak kismértékben változtak az előző évekhez és az aktuális év félévéhez képest.

A Petőfi Sándor Művelődési Ház továbbra is otthont ad a helyi csoportok és egyesületek rendezvényeinek is. Maximalizáltuk termeink kihasználtságát, de így is sokan keresnek fel minket, sajnos többüket el kell utasítanunk. A termeinket használók: Heimat Iciri-Picirik, Nóri Fitt Aerobic, Felvidék Utánpótlás, Felvidék Aprók, Heimat Utánpótlás és Nagyok, Senior Tánc, Napsugár Nyugdíjas Egylet, Felvidék Felnőtt, Bencs Eszter (torna), Best Street Team, Jóga.

Az év eleji átállás és feladat-meghatározás után belekezdtünk a rendezvényszervezésbe, a marketing feladatok ellátásába, illetve folytattuk a már megkezdett munkákat.

Szerkesztjük a Cikádor újságot, ami minden hónap elején jelenik meg. Létrehoztuk a BátaszékMost hírfolyamot a Facebook-oldalon, amit egyre többen követnek, és a www.bataszékmost.hu honlapot. Továbbra is szerkesztjük a Bátaszéki porgramok Facebook-oldalt is. Ez utóbbi felületen visszakereshetőek, követhetőek programjaink.

A 2023. évi rendezvényprogramban közzétett eseményeket hiánytalanul megszerveztük.

PROGRAMOK:

Az évet egy téli közösségi futással kezdtük, majd kisállat bemutatóra vártuk a családokat. A fiataloknak farsangi kézműves foglalkozást és gyermekmatinét rendeztünk, majd farsangi mulatságnak adtunk otthont. A február nem múlhatott el a Géza hódolat nélkül, amit szintén a művházban tartott a gimnázium.

Március hónapban is ellátogatott hozzánk a középiskola a szavalóversenyével, majd Maksa Zoltán szórakoztatta a városi nőnapon a megjelenteket. Újabb közösségi futást rendeztünk, ezúttal a Szelesháttól indultak a sportolók. Most a város virágosítására gyűjtöttünk pénzt. Az így befolyt több mint 90 ezer forintot nem költöttük el azonnal, mert maradandó megoldásban gondolkodtunk. Péter János kertész segítségével – reményeink szerint - a lámpás kereszteződésnél kisebb parkosításra fordítjuk ezt a pénz. A részletek kidolgozás alatt állnak. Bízunk benne, hogy még az idei évben erre sor kerülhet.

Sikeres pályázatnak köszönhetően a Déryné programon belül Hazaszállnak a füstkarikák című előadást hívhattuk Bátaszékre.

Áprilisban a megyei sakkverseny látogatott el a művelődési házba, majd egy nagysikerű húsvéti játszóházat szerveztünk az óvoda néhány sporteszköze és a Kutya csoport dolgozóinak segítségével. Még ebben a hónapban helyet adtunk a Roma Világnapnak, a felvidéki tánccsoport húsvéti locsolkodásának, a Hegyközségi Borversenynek, a Glöckner Fesztiválnak, a Rendőrség Napjának. Két nagyesemény is színesítette az e havi programokat: az Életet az éveknek megyei nyugdíjas versmondó verseny, valamint a Zádor Jenő emléknap. Ez utóbbit a zeneszerző műveiből összeállított koncerttel ünnepeltük. A Föld napján takarítottunk is, hiszen csatlakoztunk az idén is a Te-szedd! országos várostakarítási programhoz.

A május a Majálissal vette kezdetét, ami az idei évben a piactér felújítása miatt a Szent István térre költözött. A helyszínváltozás ellenére sikeres volt a rendezvény. Ebben a hónapban ünnepelte az ÖTE megalakulásának 140 éves évfordulóját. Ennek apropóján városunkban rendezték meg a Megyei Tűzoltó Napot, aminek lebonyolításában jelentősen kivettük részünket. Czencz Péterrel közösen megszerveztük a Triatlont is. A május bővelkedett további nagy rendezvényekben, hiszen Kóbor János 80. születésnapjára Szekeres Tamás koncerttel emlékeztünk. Még ebben a hónapban segítő kezet nyújtottunk az Orbán napi és a Gyermeknapi programhoz, illetve a Pünkösdi Rétesfesztivál társszervezői voltunk.

Június 4-n az Összetartozás napját ünnepeltük, majd 5-én a Pedagógusnapot. A színjátszók bemutatták A helység kalapácsa című előadásukat. Helyet adtunk Kovács Norbi nyárnyitó Retro bulijának. A kórusok közreműködésével megünnepeltük a Múzeumok éjszakáját a Tájházban.

Júliust Szarvas József Pustol a hó című előadásával kezdtük (szintén pályázati forrásból) a Tájházban. E hónapban ünnepeltük a Dombóvár-Bátaszék vasútvonal megalakulásának 150. évfordulóját, aminek lebonyolításában nagy szerepet vállalt a kft.. A programra több százan látogattak városunkba.

A nyár elsősorban a táborokról szólt és a Bornapok szervezéséről. Új arculatot terveztünk, reklámanyagokat, meghívókat, városdekorációt készítettünk, egyeztetéseket folytattunk, szerződéseket bonyolítottunk. Készültünk az ünnepi testületi ülésre, a teréziánumi emléktábalavatóra, a Bertók Dezső kiállításmegnyitóra, az állófogadásra, és a Bornapok további programjaira. A rendezvényre kilátogatott az M1 is. Élő bejelentkezéssel adtuk hírét a fesztiválnak, bízva abban rendezvény hírét viszi városunknak és, hogy a VII. Bornapokra még többen ellátogatnak majd.

Szeptemberben rendeztük meg a város legnagyobb eseményét a VI. Bornapokat és megemlékeztünk az I. Világháborús emlékmű 100 éves évfordulójára. Egyeztetéseket folytattunk a templom 120 éves ünnepsége kapcsán a plébániával,

Októberben a művelődési ház adott otthont a TETT-re Kész Napnak, szalagtűzői táncpróbáknak, az október 23-ai próbáknak, a Bátaszéki Színjátszók előadásainak. A középiskola színjátszó csoportjának közreműködésével részben itt ünnepeltük október 23-át is. Ismét megrendeztük a nagysikerű közösségi futást, ami évszakokhoz köthető. Ezúttal a 60 éves gimnáziumnak gyűjtöttünk.

Ez az év bővelkedett nagyrendezvényekben. Ide tartozik a Királyi Gasztronómiai Est is, ami egy jó hangulatú, teltházas programot nyújtott az idelátogatóknak. Újra egy olyan rendezvény részesei lehettünk, ami megmutatja városunk, valamint testvértelepüléseink sokszínűségét, változatos gasztrokultúráját, népcsoportjait, egyesületeit. 2023-ban is 11 szervezet, Ditró és Nagysalló testvértelepülések, valamint Makk Norbert séf jelenítette meg ínyenc fogásait, tradicionális ételeit.

Az év hátralevő részére is színes programokkal készülünk. Kiállítást, Mikulás játszóházat szervezünk, készülünk az Adventi forgatagra, a 70 éven felüliek karácsonyára, a Fiatalok a városért díjátadóra, de lesz még Kvíz és kisebb kulturális rendezvény is.

A személyi feltételek tekintetében az idén több változás történt. Április 1-jével új művelődésszervezőnk lett, Balázs László, valamint június 1-jével új épületgondnokunk, László Ildikó személyében. Takarítónőnk 6 órában látja el a feladatait. Itt is szeretném felhívni a T. Képviselő-testület figyelmét, hogy ez a 6 óra nagyon kevésnek bizonyul minden munka elvégzéséhez (gondolok itt a Tájház, a művelődési ház mindennapos takarítására, valamint a hétvégi rendezvények után az épület rendbetételére). Nagy szükség lenne a 8 órai munkavégzésre.

A szolgáltatásaink a TIP irodában változtak 2023-ban. Július 1-jével beszüntettük a bérletek árusítását, mert nagyon visszaesett a kereslet. Ennek egyik oka az, hogy rövid (napi 4 órás) a nyitvatartási időnk, valamint máshol is beszerezhetőek a bérletek. Ami leginkább generálta ezt a helyzetet, hogy nem kaptunk engedélyt az ország- és megyebérlet árusítására, így jelentősen lecsökkent a bevételünk.

Mivel kevesen látogatják a Turisztikai Információs Pontot, néhány marketingfogással, termékeink népszerűsítésével, évszakokhoz, ünnepekhez köthető új ajándéktárgyakkal próbáljuk becsalogatni vásárlóinkat.

A Tájház látogatottsága a nyár folyamán kicsit magasabb volt, mint az év korábbi időszakaiban. Ez elsősorban köszönhető a jó időjárásnak, a családi- és egyéb rendezvényeknek, illetve az átutazó közönségnek. Mindezek ellenére sajnos csökkenő tendencia figyelhető meg. Jövő tavasszal és nyáron megpróbálunk több kulturális programot szervezi az épületbe. Bár – véleményünk szerint - ettől sem várható jelentős előmozdulás e téren.

PÉNZÜGYI GAZDÁLKODÁS:

Az előterjesztés mellékleteként megtalálható az összes táblázat, amelyekből kiolvasható minden számadat a Bátaszékért Marketing Nonprofit Kft. gazdálkodásával kapcsolatban.

Az 1-9 hóra vonatkozó időszak **bevétele 68.167.993 Ft,** a**kiadás 61.024.509 Ft,** az **egyenleg 7 143 484 Ft.**

Az egyenlegünk pozitivitását többek között az ingatlaneladásnak köszönhetjük. A kivett Vízmű épületét a tervezetnél 3,15 millió forinttal magasabb áron tudtuk értékesíteni. Sokat spóroltunk a villamosenergián és a fűtésen is. Ez utóbbi – az ésszerű takarékoskodáson túl - köszönhető volt a kedvező időjárásnak és a változó díjaknak is. A többi eredmény kisebb tételekből tevődik össze, melyek részletesen kiolvashatók a táblázatokból.

Az év végére - az előzetes számítások szerint - 5,9 millió forint eredmény várható. Amit szeretnénk még halaszthatatlan javításokra, felújításokra, illetve a munkatársak jutalmára fordítani.

Indokaim az alábbiak:

Év elején, az üzleti tervünk elkészítésénél még nem voltam tisztában minden problémával, ami a technikai hátterünket és az épületeinket illeti, valamint az előírt számokat is tartani kellett. Így néhány fontos momentum kimaradt a tervezésből. Gondolok itt a színpadtechnikára, ahol sürgető villanyszerelési munkákkal találtuk szembe magunkat. A kis- és a nagykapu állapotfelmérésére is sor került, mert komoly kihívást jelent annak bezárása. Az iroda és a nagyterem festése is a halaszthatatlan feladatok listáját gyarapítja. (A Zöld terem tisztasági festése Kovács Norbert jóvoltából még az év elején megtörtént). Sajnos a géppark modernizálása sem odázható el. Gondolok itt az informatikai eszközök nem megfelelő állapotára (monitor, 7 éves laptop, külső winchester). Szükséges továbbá néhány technikai tárgy beszerzése is. Ilyen például a kivetítő vászon, mobil hangosításhoz szükséges hangfal beszerzése és fényképezőgép.

Óriási gondot jelent a székek amortizálódása. A nagyteremben mindössze 130 egyforma székünk maradt (több huzata elszakadt), ami nagyon kevésnek bizonyul. A Zöld teremben is kevesebb, mint 40 széket tudunk elhelyezni, amelyek kinézete a régmúlt időket tükrözi, állapotuk is hagy kivetnivalót maga után. Szükséges lenne újak vásárlása.

Jellemző volt gazdálkodásunkra egész évben a spórolás azért is, hogy lehetőség nyíljon ezekből néhány nélkülözhetetlen feladatot megoldani még az idei esztendőben.

Nagyon fontosnak tartam a kollégák jutalmazását is. Mivel évek óta erre nem került sor, úgy érzem, elengedhetetlen lenne honorálni munkájukat annak érdekében, hogy továbbra is a kft. kötelékében maradjanak. Nagyon sok túlóra, esti és hétvégéi munkavégzés van mögöttük.

Kérném Tisztelt Képviselő-testületet a beszámoló elfogadására a határozati javaslat támogatásával!

1. **H a t á r o z a t i j a v a s l a t :**

**a Bátaszékért Marketing NKft. 2023. évi 1-9. havi gazdálkodásáról szóló tájékoztató elfogadására**

Bátaszék Város Önkormányzatának Képviselő-testülete, mint a Bátaszékért Marketing Nkft. kizárólagos tulajdonosa az NKft. 2023. évi 1-9. havi gazdálkodásáról szóló tájékoztatóját tudomásul veszi.

*Határidő:* 2023. december 5.

*Felelős:* Dr. Firle-Paksi Anna aljegyző

(a határozat megküldésért)

*Határozatról értesül:* Bátaszékért Marketing NKft.

irattár

A Felügyelő bizottsággal egyetértve javasoljuk a Képviselő-testületnek, hogy a Nkft. 2023. évi várható eredményére tekintettel az ügyvezető megbízási díjának reálérték csökkenését kompenzálva járuljon hozzá a Nkft. üzleti tervén belül a 1 000 000 Ft + járulék keretösszeg biztosításához.

1. **H a t á r o z a t i j a v a s l a t :**

**a Bátaszékért Marketing NKft. ügyvezetője megbízási díj kiegészítésére**

Bátaszék Város Önkormányzatának Képviselő-testülete, mint a Bátaszékért Marketing Nkft. kizárólagos tulajdonosa - e jogkörében eljárva –

1. egyszeri megbízási díj kiegészítést nyújt 300.000 Ft + járulékai összegben Bencze Diána ügyvezetőnek a Nkft. 2023. évi üzleti tervének terhére;
2. felhatalmazza a polgármester a szerződés aláírására.

*Határidő:* 2023. november 30.

*Felelős:* Dr. Firle-Paksi Anna aljegyző

(a határozat megküldésért)

*Határozatról értesül:* Bátaszékért Marketing NKft.

irattár

A Felügyelő bizottsággal egyetértve javasoljuk, hogy a Képviselő-testület járuljon hozzá a Kft. vezetése által indokoltnak tartott eszközbeszerzéshez, illetve javítási, karbantartási munkák elvégzéséhez.

1. **H a t á r o z a t i j a v a s l a t :**

**a Bátaszékért Marketing NKft. eszközbeszerzésének, javítási, karbantartási feladatainak jóváhagyására**

Bátaszék Város Önkormányzatának Képviselő-testülete, mint a Bátaszékért Marketing Nkft. kizárólagos tulajdonosa - e jogkörében eljárva – hozzájárul, hogy a Nkft. 2023. évi üzleti tervén belül, a Nkft. 2.000.000 Ft-ot fordítson eszközbeszerzésre, illetve javítási, karbantartási munkák elvégeztetésére.

*Határidő:* 2023. december 1.

*Felelős:* Dr. Firle-Paksi Anna aljegyző

(a határozat megküldésért)

*Határozatról értesül:* Bátaszékért Marketing NKft.

irattár

1. **H a t á r o z a t i j a v a s l a t :**

**a Bátaszékért Marketing Nkft.-vel megkötött közművelődési megállapodásának XIII. számú módosítására**

Bátaszék Város Önkormányzata Képviselő-testülete

1. a Bátaszékért Marketing Nkft.-vel kötendő Közművelődési Megállapodás XIII. számú módosítását – a határozat melléklete szerinti tartalommal – jóváhagyja;
2. felhatalmazza a város polgármesterét a megállapodás módosításának aláírására.

*Határidő:* 2023. november 30.

*Felelős:* Dr. Bozsolik Róbert polgármester

(megállapodás aláírásáért)

*Határozatról értesül:* Bencze Diána ügyvezető

Bátaszéki KÖH Pénzügyi Iroda

irattár